Diari Oficial de la Generalitat Valenciana


Sumari del DOGV 10102, del 28-02-2025 (2025/3555)

RESOLUCIÓ de 22 de febrer de 2025, per la qual s'aprova el Pla integral d'auditoria i inspecció sanitària de la Conselleria de Sanitat per a 2025-2027.
-------------------------------------------------------------------------------------------------------------------------------------------------------

### Dades del document

Número de DOGV
:   10167

Data del DOGV
:   28-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/3555

CVE
:   IJEJ-N-5975-4015

Data del document
:   22-02-2025

Organisme emissor
:   Conselleria de Sanitat

Tipus de document
:   Resolució

Primer. Pla integral d’auditoria i inspecció sanitària de la Conselleria de Sanitat 2025-2027

Segon. Pla d’auditoria i inspecció sanitària de servicis sanitaris

Àrea 1. Inspecció de centres i servicis sanitaris

Programa 1.1. Inspecció en procediments d’autorització sanitària de centres i servicis sanitaris

Programa 1.2. Inspecció de centres i servicis sanitaris amb autorització sanitària

Programa 1.3. Inspecció de centres sanitaris per a la docència universitària

Programa 1.4. Inspecció de centres sanitaris d’hemodiàlisi

Programa 1.5. Inspecció de centres sanitaris autoritzats per a la IVE

Programa 1.6. Inspecció de centres i servicis sanitaris de transfusió

Programa 1.7. Inspecció del funcionament de centres i unitats de reproducció humana assistida i establiments de teixits de cèl·lules reproductores

Programa 1.8. Inspecció del Pla d’eliminació de llista d’espera quirúrgica

Programa 1.9. Inspecció del funcionament dels servicis d’urgències

Programa 1.10. Inspecció del departament de salut gestionat mitjançant concessió administrativa

Àrea 2. Responsabilitat sanitària

Programa 2.1. Inspecció en procediments de responsabilitat patrimonial i emissió d’informe mèdic

Programa 2.2. Valoració del mal corporal en procediments de responsabilitat patrimonial

Programa 2.3. Inspecció en procediments de responsabilitat disciplinària del personal estatutari

Àrea 3. Drets de la ciutadania en relació amb el sistema sanitari

Programa 3.1. Inspecció de drets sanitaris dels ciutadans

Programa 3.2. Inspecció de processos assistencials en centres sanitaris aliens

Programa 3.3. Inspecció de normes de bona pràctica clínica en investigació clínica

Programa 3.4. Inspecció del programa PRINCEPSS

Àrea 4. Inspecció de la prestació farmacèutica

Programa 4.1. Inspecció de receptes oficials

Programa 4.2. Inspecció sobre possibles usos il·lícits de medicaments, productes sanitaris i receptes

Programa 4.3. Inspecció de l’atenció farmacèutica en residències de majors

Programa 4.4. Inspecció sobre la captació fraudulenta en les oficines de farmàcia de dades clíniques i administratives de pacients

Programa 4.5. Inspecció i anàlisi del procés de dispensació i facturació

Programa 4.6. Inspecció i control de facturació de les oficines de farmàcia

Programa 4.7. Inspecció i control de l’adquisició de medicaments de compra directa per hospitals

Àrea 5. Inspecció de l’ús de les prestacions sanitàries

Programa 5.1. Inspecció de la prestació farmacèutica sotmesa a visat d’inspecció

Programa 5.2. Inspecció dels desviaments que es produïsquen en el procés de prescripció, dispensació i facturació de la prestació exoprotètica

Programa 5.3. Inspecció processe de prescripció, dispensació i facturació de la prestació endoprotètica

Programa 5.4. Inspecció de la prestació ortoprotètics mitjançant visat d’inspecció i auditoria de dispensació

Àrea 6. Inspecció i gestió de les prestacions de la Seguretat Social

Programa 6.1. Inspecció de la prestació sanitària d’incapacitat temporal en col·laboració amb l’Institut Nacional de la Seguretat Social

Programa 6.2. Inspecció de la prestació sanitària d’incapacitat temporal en col·laboració amb les mútues col·laboradores de la Seguretat Social

Programa 6.3. Inspecció de la prestació sanitària d’incapacitat temporal en personal de la Conselleria de Sanitat i de l’Administració del Consell

Programa 6.4. Inspecció de la prestació sanitària d’incapacitat temporal en la població de la Comunitat Valenciana

Programa 6.5. Inspecció en assistència sanitària transfronterera i convenis internacionals

Tercer. Pla d’auditoria i inspecció sanitària d’autorització i registre sanitari

Àrea 1. Autorització sanitària

Programa 1.1. Inspecció de centres, servicis i establiments sanitaris

Programa 1.2. Inspecció de centres i servicis sanitaris sense la preceptiva autorització sanitària

Programa 1.3. Inspecció de vehicles per a transport sanitari terrestre

Programa 1.4. Inspecció de centres amb més índex de risc per a la salut de la població

Programa 1.5. Inspecció del compliment dels requisits d’autorització sanitària

Programa 1.6. Inspecció i control de l’intrusisme amb la col·laboració dels diferents col·legis professionals

Àrea 2. Registre sanitari

Programa 2.1. Registre sanitari de desfibril·ladors automàtics i semiautomàtics.

Programa 2.2. Registre sanitari de centres sanitaris amb oferta assistencial medicina estètica

Programa 2.3. Registre sanitari de centres sanitaris amb autorització de l’oferta assistencial podològica

Programa 2.4. Registre sanitari de centres sanitaris clíniques dentals

Programa 2.5. Verificació dels requisits establits en centres, unitats o servicis que utilitzen substàncies d’origen humà

Quart. Pla d’auditoria i inspecció sanitària en matèria de personal del Sistema Valencià de Salut

Àrea 1. Responsabilitat disciplinària

Programa 1.1. Procediments de responsabilitat disciplinària del personal estatutari.

Programa 1.2. Procediments de responsabilitat sancionadora.

Àrea 2. Funcions de llocs

Programa 2.1. Auditoria de funcions i conceptes retributius

Àrea 3. Gestió de personal

Programa 3.1. Auditoria de directrius en matèria de gestió de personal

Àrea 4. Prevenció de riscos laborals

Programa 4.1. Auditoria de procediment d’adaptació/canvi de lloc de treball.

Programa 4.2. Auditoria de procediments d’avaluació de riscos i planificació preventiva.

Quint. Pla d’auditoria i inspecció sanitària en matèria d’infraestructures del Sistema Valencià de Salut

Àrea 1. Auditoria i inspecció del manteniment de les instal·lacions

Programa 1.1. Auditoria i Inspecció d’instal·lacions contra incendis

Programa 1.2. Auditoria i Inspecció d’instal·lacions de risc de legionel·la

Programa 1.3. Auditoria i inspecció d’instal·lacions de pública concurrència

Programa 1.4. Auditoria i inspecció d’instal·lacions a pressió

Sext. Pla d’auditoria i inspecció sanitària en ordenació farmacèutica, control i vigilància de productes farmacèutics

Àrea 1. Ordenació d’establiments i servicis d’atenció farmacèutica

Programa 1.1. Inspecció i control d’oficines de farmàcia

Programa 1.2. Inspecció i control servicis de farmàcia d’hospital

Programa 1.3. Inspecció i control de depòsits de medicaments

Programa 1.4. Inspecció i control de magatzems de distribució de medicaments d’ús humà

Programa 1.5. Inspecció i control de farmacioles farmacèutiques

Programa 1.6. Inspecció i control de comercials detallistes veterinaris

Programa 1.7. Inspecció i control d’agrupacions ramaderes

Programa 1.8. Inspecció i control de servicis de farmàcia d’àrea de salut

Programa 1.9. Inspecció i control de servicis de farmàcia i depòsits de medicaments de centres sociosanitaris

Programa 1.10. Inspecció i control de servicis de farmàcia i depòsits de medicaments de centres penitenciaris

Àrea 2. Ordenació d’establiments de productes sanitaris

Programa 2.1. Inspecció i control del funcionament d’establiments sanitaris d’òptica

Programa 2.2. Inspecció i control del funcionament d’establiments sanitaris d’ortopèdia

Programa 2.3. Inspecció i control del funcionament d’establiments sanitaris d’audiopròtesis

Programa 2.4. Inspecció i control del funcionament d’establiments sanitaris de laboratoris de pròtesi dental

Programa 2.5. Inspecció i control del funcionament d’establiments sanitaris d’emmagatzematge i distribució de productes sanitaris

Àrea 3. Inspeccions en matèria d’execució normativa bàsica estatal i europea en matèria de productes farmacèutics

Programa 3.1. Certificats de reconeixement europeu: indústria farmacèutica i cosmètica

Programa 3.2. Certificats de reconeixement europeu: magatzems de distribució farmacèutica

Programa 3.3. Programa europeu de control de la distribució, prescripció i dispensació de medicaments veterinaris

Programa 3.4. Certificats de reconeixement estatal en compliment de la guia de farmacotècnia de servicis de farmàcia d’hospital

Programa 3.5. Inspecció d’elaboracions per tercers de fórmules magistrals

Programa 3.6. Inspecció d’elaboracions de plasma ric en plaquetes, sistema obert

Programa 3.7. Programa estatal de control de medicaments en el mercat

Sèptim. Pla d’auditoria i inspecció sanitària de salut mental i addiccions

Àrea 1. Centres de salut mental

Programa 1.1. Inspecció de centres de salut mental sense la preceptiva autorització sanitària

Programa 1.2. Inspecció de centres de salut mental que presten servicis assistencials a la Conselleria de Sanitat

Programa 1.3. Inspecció de centres i servicis de salut mental amb autorització sanitària

Àrea 2. Centres d’atenció i prevenció d’addiccions

Programa 2.1. Inspecció de centres i servicis d’atenció i prevenció de les addiccions concertats amb la Conselleria de Sanitat

Programa 2.2. Inspecció de centres i servicis d’atenció i prevenció de les addiccions amb autorització sanitària

Programa 2.3. Inspecció de centres i servicis d’atenció i prevenció de les addiccions sanitaris sense la preceptiva autorització sanitària

Octau. Pla d’auditoria i inspecció sanitària de salut pública

Àrea 1. Entorn laboral

Programa 1.1. Inspecció de centres i servicis sanitaris dels servicis de prevenció de riscos laborals

Programa 1.2. Inspecció d’unitats mòbils dels servicis de prevenció de riscos laborals

Programa 1.3. Inspecció de centres sanitaris de mútues i empreses col·laboradores de la Seguretat Social

Programa 1.4. Inspecció d’establiments i servicis biocides

Programa 1.5. Inspecció de la Xarxa Nacional d’Inspecció i Control de Productes Químics (SIRIPQ)

Programa 1.6. Inspecció del Sistema d’Informació i Comunicació per a la Vigilància de Mercat (ICSMS)

Programa 1.7. Inspeccions sistemàtiques de salut pública en matèria de seguretat química

Àrea 2. Seguretat alimentària

Programa 2.1. Inspecció i auditoria d’establiments alimentaris

Programa 2.2. Inspecció d’escorxadors en matèria de seguretat alimentària

Programa 2.3. Auditories internes en matèria de seguretat alimentària

Àrea 3. Sanitat ambiental

Programa 3.1. Inspecció de proveïments d’aigua de consum

Programa 3.2. Inspecció d’instal·lacions amb el risc de proliferació de legionel·la

Programa 3.3. Inspecció de piscines d’ús públic

Àrea 4. Centres d’emmagatzematge de vacunes

Programa 4.1. Inspecció de centres en els quals s’emmagatzemen vacunes

Programa 4.2. Inspecció dels centres autoritzats per a la vacunació i del transport de vacunes

Nové. Pla d’auditoria i inspecció sanitària en matèria d’informació sanitària

Àrea 1. Informació sanitària

Programa 1.1. Auditoria del programa específic de productivitat per a atendre necessitats conjunturals d’activitat assistencial i preventiva en el Sistema Valencià de Salut

Programa 1.2. Inspecció del compliment del programa específic de productivitat

Programa 1.3. Auditoria del desplegament dels acords de gestió en les unitats funcionals dels departaments de salut, per a garantir els compromisos establits per la Conselleria de Sanitat.

Dècim. Implementació del Pla integral d’auditoria i inspecció sanitària

Onzé. Avaluació del Pla integral d’auditoria i inspecció sanitària

Dotzé. Recursos del Pla integral d’auditoria i inspecció sanitària

Tretzé. Publicació del Pla integral d’auditoria i inspecció sanitària

Este Pla integral d’auditoria i inspecció sanitària de la Conselleria de Sanitat 2025-2027 té com a finalitat garantir el compliment de la normativa i la qualitat en la prestació de servicis sanitaris, protegint els drets dels pacients, optimitzant l’eficiència mitjançant l’ús de tecnologies digitals que agilitzen la recopilació de dades, la supervisió i l’anàlisi de resultats i fomentant la coordinació entre organismes i àrees, promovent una visió integral i col·laborativa de l’auditoria i inspecció sanitària.

La Llei 10/2014, de 29 de desembre, de la Generalitat, de Salut de la Comunitat Valenciana, establix en l’article 85 que «la conselleria competent en matèria de sanitat comptarà amb plans d’inspecció, que s’aprovaran periòdicament i definiran els programes d’actuació preferencials i la coordinació amb totes les inspeccions que incidisquen en l’àmbit sanitari i de la salut pública».

El Pla integral d’auditoria i inspecció sanitària de la Conselleria de Sanitat 2025-2027 està format pels plans següents:

1. Plans d’auditoria i inspecció sanitària de la Subsecretaria, que integra els plans següents: Pla d’auditoria i inspecció sanitària de servicis sanitaris, Pla d’auditoria i inspecció sanitària d’ordenació i autorització sanitària, Pla d’auditoria i inspecció sanitària en matèria de personal del Sistema Valencià de Salut i Pla d’auditoria i inspecció sanitària en matèria d’infraestructures del Sistema Valencià de Salut.

2. Plans d’auditoria i inspecció sanitària de la Secretaria Autonòmica de Sanitat, format pels plans següents: Pla d’auditoria i inspecció sanitària d’ordenació farmacèutica, control i vigilància de productes farmacèutics, Pla d’auditoria i inspecció sanitària de salut mental i addiccions i Pla d’auditoria i inspecció sanitària de salut pública.

3. Pla d’auditoria i inspecció sanitària de la Secretaria Autonòmica Planificació, Informació i Transformació Digital: Pla d’auditoria i inspecció sanitària en matèria d’informació sanitària.

Els plans d’auditoria i inspecció sanitària de la Subsecretaria, que té atribuïdes les competències que establix l’article 69 de la Llei 5/1983, de 30 de desembre, del Consell, així com la gestió dels recursos humans i econòmics de la Conselleria, la inspecció sanitària i la tramitació dels procediments de responsabilitat patrimonial i l’exercici de la potestat disciplinària, excepte en el cas que la sanció proposada siga la de separació del servici.

Els plans d’auditoria i inspecció sanitària de la Secretaria Autonòmica de Sanitat, i de conformitat amb el que disposa l’article 68 de la Llei 5/1983, de 30 de desembre, del Consell, assumix les competències en matèria de salut pública, assistència sanitària, i gestió i administració del Sistema Valencià de Salut, així com les competències relatives a recursos farmacèutics, a la racionalització de l’ús del medicament i a la coordinació de les actuacions i aplicació dels plans de salut de la Comunitat Valenciana.

El Pla d’auditoria i inspecció sanitària de la Secretaria Autonòmica de Planificació, Informació i Transformació Digital, que exercirà les competències que se li atribuïxen en l’article 68 de la Llei 5/1983, de 30 de desembre, del Consell, en matèria d’investigació i innovació sanitària, planificació i qualitat, així com dels sistemes i les tecnologies de la informació i la comunicació en l’àrea de la sanitat.

El Pla d’auditoria i inspecció sanitària de servicis sanitaris es fonamenta, a més de la normativa precitada, en el Reglament d’organització i funcionament de la Inspecció de Servicis Sanitaris de la Conselleria de Sanitat, aprovat pel Decret 56/2006, de 28 d’abril, del Consell, disposa en l’article 34 que l’elaboració d’un Pla d’inspecció de servicis sanitaris constituïx una ferramenta fonamental per a aconseguir la planificació reglada de les activitats a desenrotllar per la Inspecció de Servicis Sanitaris, i s’establix en l’apartat 9 d’este article que el Pla d’inspecció serà aprovat pel conseller de Sanitat.

Les àrees que sustenten l’activitat d’inspecció de servicis sanitaris per al trienni són la inspecció de centres i servicis sanitaris, la responsabilitat sanitària, els drets de la ciutadania en relació amb el sistema sanitari, la inspecció de la prestació farmacèutica, la inspecció de l’ús de les prestacions sanitàries i la inspecció i la gestió de les prestacions de la Seguretat Social.

L’actuació dels servicis d’inspecció de servicis sanitaris suposa una garantia en el compliment dels drets de pacients i persones ateses en el sistema sanitari; una tutela i un control de les prestacions i les activitats sanitàries; un instrument per a l’avaluació dels servicis sanitaris públics, concertats i privats, i, en definitiva, una garantia de l’eficiència, qualitat i seguretat en l’assistència sanitària dispensada a la ciutadania.

El Pla d’auditoria i inspecció d’autorització i registre sanitari vetla pel compliment de la legislació vigent en matèria d’autorització sanitària de centres i servicis sanitaris, com a garantia de qualitat de l’assistència que es presta en estos centres als ciutadans.

El Pla d’auditoria i inspecció sanitària en matèria de personal del Sistema Valencià de Salut perseguix garantir l’homogeneïtat de les actuacions en els processos de gestió de personal del Sistema Valencià de Salut i de les agrupacions sanitàries interdepartamentals.

El Pla d’auditoria i inspecció sanitària en matèria d’infraestructures del Sistema Valencià de Salut pretén assegurar les revisions preventives i actualització de les instal·lacions i la detecció d’informes desfavorables com a garantia de bon funcionament.

El Pla d’auditoria i inspecció sanitària d’ordenació farmacèutica, control i vigilància productes farmacèutics vetla per garantir les condicions de funcionament d’establiments sanitaris i servicis, assegurant la seua eficiència, qualitat i seguretat, així com garantir les condicions de funcionament dels establiments sanitaris que estiguen implicats els productes farmacèutics, i garantir la qualitat dels distribuïdors i fabricants de medicaments i de cosmètics, mitjançant compliment de normativa europea.

El Pla d’auditoria i inspecció sanitària de salut mental i addiccions té per objectiu vetlar per la qualitat i la seguretat en l’atenció als pacients en centres de salut mental i addiccions.

El Pla d’auditoria i inspecció sanitària de salut pública té com a objectiu garantir la protecció i la promoció de la salut de la població mitjançant la supervisió, el control i la vigilància del compliment de les normatives sanitàries aplicables a establiments, productes, servicis, activitats i entorns que puguen impactar en la salut pública.

El Pla d’auditoria i inspecció sanitària en matèria d’informació sanitària té com a objectiu garantir l’eficiència i el bon ús dels programes específics de productivitat i els acords de gestió.

El Pla integral d’auditoria i inspecció sanitària de la Conselleria de Sanitat s’emmarca en la Resolució de 5 de febrer de 2025, per la qual es crea l’Oficina Autonòmica d’Auditoria i Inspecció Sanitària de la Comunitat Valenciana, que té com a objectiu principal promoure l’auditoria i la inspecció sanitària en el Sistema Valencià de Salut i en el sector salut amb la finalitat de garantir els drets de la ciutadania en l’àmbit de la salut i que participarà en la coordinació del pla integral d’auditoria i inspecció sanitària de la Conselleria de Sanitat i del procés de desenrotllament i avaluació dels plans d’inspecció.

En tot cas, per a assegurar tota l’eficàcia possible del funcionament de l’Oficina Autonòmica d’Auditoria i Inspecció Sanitària de la Comunitat Valenciana i amb la finalitat de garantir la transversalitat, la participació en activitats inspectores i la definició de protocols i procediments, podran establir-se tots els grups de treball i comissions que es consideren necessaris tant en l’àmbit de la mateixa conselleria competent en matèria de sanitat, en l’àmbit de les agrupacions sanitàries interdepartamentals i les àrees funcional integrades en esta, com amb la resta de departaments del Consell i institucions de la Generalitat, així com amb qualsevol administració pública amb ple respecte al seu àmbit competencial respectiu.

El Pla integral d’auditoria i inspecció sanitària de la conselleria de sanitat per a 2025-2027 s’organitza entorn de huit plans, vint-i-tres àrees i cent programes d’auditoria i inspecció sanitària.

Havent-se observat tots els tràmits legals i reglamentaris establits,

RESOLC

*Primer. Pla integral d’auditoria i inspecció sanitària de la Conselleria de Sanitat 2025-2027*

Aprovar el Pla integral d’auditoria i inspecció sanitària de la Conselleria de Sanitat per al període 2025-2027, que s’estructura en els següents plans d’auditoria i inspecció sanitària:

Pla d’auditoria i inspecció de servicis sanitaris.

Pla d’auditoria i inspecció d’autorització i registre sanitari.

Pla d’auditoria i inspecció en matèria de personal del Sistema Valencià de Salut.

Pla d’auditoria i inspecció en matèria d’infraestructures del Sistema Valencià de Salut.

Pla d’auditoria i inspecció d’ordenació farmacèutica, control i vigilància de productes farmacèutics.

Pla d’auditoria i inspecció de salut mental i addiccions.

Pla d’auditoria i inspecció en matèria de salut pública.

I Pla d’auditoria i inspecció en matèria d’informació sanitària.

*Segon. Pla d’auditoria i inspecció sanitària de servicis sanitaris*

El Pla d’auditoria i inspecció de servicis sanitaris s’estructura en sis àrees i trenta-tres programes d’auditoria i inspecció.

L’objectiu del Pla d’auditoria i inspecció de servicis sanitaris és garantir l’accés del ciutadà, en condicions d’igualtat efectiva, al sistema sanitari, l’orientació del sistema sanitari a les necessitats de salut, l’assegurament de l’eficiència en l’ús de les prestacions sanitàries, la tutela de la informació sanitària, la tutela dels drets dels ciutadans/anes en el sistema sanitari, l’assegurament de les prestacions de Seguretat Social i la qualitat cientificotècnica dels centres, servicis i professionals sanitaris.

Àrea 1. Inspecció de Centres i Servicis Sanitaris

Objectiu general

Garantir l’eficiència, la qualitat i la seguretat de l’assistència sanitària que es presta als ciutadans mitjançant la inspecció dels centres i els servicis sanitaris verificant que complisquen les condicions i els requisits establits per a l’autorització sanitària de funcionament, d’acord amb la normativa vigent i mitjançant procediments eficients, modificant els processos d’inspecció i revisió, posant el focus en els aspectes que aporten més valor com a elements de garantia de bon funcionament dels centres.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 1.1. Inspecció en procediments d’autorització sanitària de centres i servicis sanitaris

S’inspeccionaran els centres sanitaris sotmesos a autorització sanitària de funcionament de centres i servicis sanitaris, d’acord amb la normativa vigent, per a comprovar l’adequació dels centres i els servicis als requisits tecnicosanitaris exigibles normativament per a la seua obertura i funcionament.

Programa 1.2. Inspecció de centres i servicis sanitaris amb autorització sanitària

S’inspeccionaran, de manera aleatòria, centres i servicis sanitaris autoritzats per la Conselleria de Sanitat per a verificar que continuen mantenint els requisits tecnicosanitaris que se’ls van exigir per a la seua obertura i funcionament.

Programa 1.3. Inspecció de centres sanitaris per a la docència universitària

S’inspeccionaran els centres i els servicis sanitaris per a la verificació del compliment dels requisits per a la subscripció de convenis de col·laboració en el desenrotllament de la docència universitària.

Programa 1.4. Inspecció de centres sanitaris d’hemodiàlisi

S’inspeccionarà l’activitat assistencial dels centres sanitaris d’hemodiàlisi.

Programa 1.5. Inspecció de centres sanitaris autoritzats per a la IVE

S’inspeccionarà l’activitat assistencial dels centres sanitaris autoritzats per a la interrupció voluntària de l’embaràs.

Programa 1.6. Inspecció de centres i servicis sanitaris de transfusió

S’inspeccionarà l’activitat assistencial dels centres i servicis sanitaris de transfusió.

Programa 1.7. Inspecció del funcionament de centres i unitats de reproducció humana assistida i establiments de teixits de cèl·lules reproductores

S’inspeccionarà l’activitat assistencial i el funcionament dels centres i unitats de reproducció humana assistida i establiments de teixits de cèl·lules reproductores.

Programa 1.8. Inspecció del Pla d’eliminació de llista d’espera quirúrgica

S’inspeccionarà l’activitat assistencial i el funcionament dels centres participants en el Pla d’eliminació de llista d’espera quirúrgica de la Conselleria de Sanitat.

Programa 1.9. Inspecció del funcionament dels servicis d’urgències

S’inspeccionarà l’activitat assistencial i el funcionament dels servicis d’urgència.

Programa 1.10. Inspecció del departament de salut gestionat mitjançant concessió administrativa

S’inspeccionarà l’activitat assistencial i el funcionament de la prestació sanitària i qualitat assistencial en el departament de salut gestionat mitjançant concessió administrativa.

Àrea 2. Responsabilitat sanitària

Objectiu general

Garantir l’emissió d’informes de responsabilitat patrimonial i de valoració del dany corporal amb un nivell elevat de qualitat i agilitzant la seua tramitació, identificant al mateix temps, a partir d’estos, les disfuncions que justifiquen realitzar una anàlisi que aprofundisca en les causes i propose millores per a evitar la seua repetició.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 2.1. Inspecció en procediments de responsabilitat patrimonial i emissió d’informe mèdic

Es realitzarà la inspecció en procediments de responsabilitat patrimonial, mitjançant l’emissió dels informes tecnicosanitaris d’inspecció de servicis sanitaris.

Programa 2.2. Valoració del mal corporal en procediments de responsabilitat patrimonial

La Comissió de Valoració del Dany Corporal és un òrgan col·legiat que, a través de la Inspecció de Servicis Sanitaris, té com a objectiu principal efectuar la valoració de les lesions corporals en els diferents procediments administratius que es tramiten en l’Administració de la Generalitat.

Programa 2.3. Inspecció en procediments de responsabilitat disciplinària del personal estatutari

Es realitzaran les actuacions d’inspecció en els procediments de responsabilitat disciplinària, d’acord amb la normativa vigent.

Àrea 3. Drets de la ciutadania en relació amb el sistema sanitari

Objectiu general

Garantir la tutela efectiva dels drets dels pacients, especialment pel que fa a les principals dimensions de la qualitat assistencial: accessibilitat, equitat, oportunitat, adequació, qualitat cientificotècnica i eficiència tant en l’àmbit públic com en el privat.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 3.1. Inspecció de drets sanitaris dels ciutadans

Es realitzarà la inspecció, la investigació i l’elaboració d’informes derivats de denúncies i reclamacions, relatives als drets que, en matèria sanitària, tenen els ciutadans.

Programa 3.2. Inspecció de processos assistencials en centres sanitaris aliens

Es realitzarà la inspecció dels processos assistencials de pacients que es remeten als centres i servicis aliens al Sistema Valencià de Salut.

Programa 3.3. Inspecció de normes de bona pràctica clínica en investigació clínica

Es realitzarà la inspecció del compliment de la normativa vigent en relació amb les bones pràctiques clíniques del personal investigador, inclòs el compliment de la normativa referida la protecció de dades de caràcter personal, i dels qui componen els comités ètics d’investigació en medicaments de la Comunitat Valenciana i els comités d’ètica de la investigació en l’àmbit de la investigació biomèdica.

Programa 3.4. Inspecció del programa PRINCEPSS

Es realitzarà la inspecció del compliment del programa per a la prevenció d’infeccions en centres residencials dirigits a persones majors de servicis socials en l’àmbit de la Comunitat Valenciana.

Àrea 4. Inspecció de la prestació farmacèutica

Objectiu general

Garantir el compliment de la normativa sobre prestació farmacèutica a la Comunitat Valenciana.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 4.1. Inspecció de receptes oficials

Es realitzaran les actuacions inspectores pertinents després de la comunicació d’incidències detectades pels òrgans de gestió en la facturació de receptes oficials i que puguen ser constitutives de faltes en l’àmbit administratiu o penal, així com de màxims prescriptors respecte de principis actius nous. S’inclou la inspecció de la utilització de les receptes manuals com a alternativa a la recepta electrònica

Programa 4.2. Inspecció sobre possibles usos il·lícits de medicaments, productes sanitaris i receptes

Es realitzarà la inspecció sobre possibles usos il·lícits de medicaments, productes sanitaris i receptes, així com la realització d’estudis d’utilització per grups terapèutics específics.

Programa 4.3. Inspecció de l’atenció farmacèutica en residències de majors

Es realitzarà la inspecció, l’auditoria i l’avaluació de l’atenció farmacèutica en residències de majors d’acord amb el marc normatiu vigent.

Programa 4.4. Inspecció sobre la captació fraudulenta en les oficines de farmàcia de dades clíniques i administratives de pacients

Es realitzarà la inspecció sobre la captació fraudulenta en les oficines de farmàcia de dades clíniques i administratives de pacients relacionats amb la facturació de la prestació farmacèutica de la Comunitat Valenciana amb incidència especial de la dispensació a pacients fora de l’àmbit.

Programa 4.5. Inspecció i anàlisi del procés de dispensació i facturació

Es realitzarà la inspecció i el control del procés de substitució del cupó precinte pel codi digital únic i el codi de verificació de la plataforma SEVEM (Sistema Espanyol de Verificació de Medicaments) en la facturació i el pagament de les receptes de les oficines de farmàcia.

Programa 4.6. Inspecció i control de facturació de les oficines de farmàcia

Es realitzarà la inspecció i el control de facturació mensual de les oficines de farmàcia a través del sistema corporatiu GAIA (Gestor de la Prestació Farmacèutica).

Programa 4.7. Inspecció i control de l’adquisició de medicaments de compra directa per hospitals

Es realitzarà inspecció i control de l’adquisició de medicaments de compra directa per hospitals mitjançant auditories de compra, ús i logística, monitorant el nivell d’adhesió dels hospitals públics de la Conselleria de Sanitat al contingut dels contractes de compra centralitzada de medicaments.

Àrea 5. Inspecció de l’ús de les prestacions sanitàries

Objectiu general

Garantir i optimitzar el control de les prestacions sanitàries mitjançant procediments eficaços i eficients basats en l’ús de les tecnologies de la informació.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 5.1. Inspecció de la prestació farmacèutica sotmesa a visat d’inspecció

Es realitzarà la inspecció de la prestació farmacèutica que requerix un control especial mitjançant visat, per a comprovar l’adequació de la prescripció farmacèutica als criteris establits d’indicació i realització d’auditories de prescripció de medicaments subjectes a visat, amb la finalitat de detectar patrons irregulars de prescripció i verificar el compliment dels requisits de finançament. Es realitzarà la inspecció i el visat de prescripció farmacèutica, promovent totes les actuacions que afavorisquen l’agilitació i homogeneïtzació dels criteris per al visat.

Programa 5.2. Inspecció dels desviaments que es produïsquen en el procés de prescripció, dispensació i facturació de la prestació exoprotètica

Es realitzarà la inspecció d’estos processos en la prestació exoprotètica.

Programa 5.3. Inspecció procés de prescripció, dispensació i facturació de la prestació endoprotètica

Es realitzarà la inspecció dels desviaments que es produïsquen en el procés de prescripció, dispensació i facturació de la prestació endoprotètica, especialment en el compliment dels contractes públics.

Programa 5.4. Inspecció de la prestació ortoprotètica mitjançant visat d’inspecció i auditoria de dispensació

Es realitzarà la inspecció i seguiment dels tractaments ortoprotètics que requerixen control especial mitjançant visat i es realitzaran auditories de verificació de dispensació.

Àrea 6. Inspecció i gestió de les prestacions de la Seguretat Social

Objectiu general

Garantir, mitjançant la col·laboració amb organismes estatals, un control adequat de les prestacions de la Seguretat Social complint els compromisos adquirits en el marc del conveni vigent amb l’Institut Nacional de la Seguretat Social i les mútues col·laboradores amb la Seguretat Social.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 6.1. Inspecció de la prestació sanitària d’incapacitat temporal en col·laboració amb l’Institut Nacional de la Seguretat Social

Desenrotllament de programes específics del Pla d’actuacions del conveni 2025-2028 amb l’Institut Nacional de la Seguretat Social, mitjançant actuacions tendents al compliment màxim dels objectius de la millora de la gestió sanitària de la incapacitat temporal i l’impuls de les actualitzacions dels programes informàtics corporatius.

Programa 6.2. Inspecció de la prestació sanitària d’incapacitat temporal en col·laboració amb les mútues col·laboradores de la Seguretat Social

S’impulsarà la col·laboració amb les mútues col·laboradores amb la Seguretat Social en matèria d’incapacitat temporal, mitjançant la revisió dels convenis i protocols de coordinació, unificació de criteris i millora de la qualitat de les actuacions.

Programa 6.3. Inspecció de la prestació sanitària d’incapacitat temporal en personal de la Conselleria de Sanitat i de l’Administració del Consell

Es realitzarà la inspecció i la gestió de la prestació per incapacitat temporal del personal de la Conselleria de Sanitat i del personal de l’Administració del Consell, mitjançant l’ajust dels índexs d’absència, l’actualització dels procediments normalitzats d’actuació i el seu sistema d’informació i l’elaboració, estudi i difusió dels indicadors relatius a la incapacitat temporal.

Programa 6.4. Inspecció de la prestació sanitària d’incapacitat temporal en la població de la Comunitat Valenciana

Es realitzarà la inspecció i el desenrotllament d’activitats per a la millora de la gestió sanitària de la incapacitat temporal, mitjançant adaptacions del mòdul de gestió d’incapacitat temporal en el Sistema d’Informació Ambulatòria (SIA), la conscienciació de la població general en matèria de l’ús adequat de la incapacitat temporal i la millora dels sistemes de comunicació electrònica entre els diferents agents implicats en la gestió de la incapacitat temporal.

Programa 6.5. Inspecció en assistència sanitària transfronterera i convenis internacionals

Atés que és una prestació a càrrec dels fons de la Seguretat Social i que requerix l’autorització de la Inspecció de Servicis Sanitaris, s’emetran els informes tecnicosanitaris d’inspecció destinats a l’accés a servicis i prestacions sanitàries en el territori d’un altre estat membre de la Unió Europea, dins del marc de la normativa que regula l’assistència sanitària transfronterera i dels reglaments comunitaris sobre coordinació dels sistemes de Seguretat Social.

*Tercer. Pla d’auditoria i inspecció sanitària d’autorització i registre sanitari*

El pla d’auditoria i inspecció d’autorització i registre sanitari s’estructura en dos àrees i onze programes d’auditoria i inspecció.

L’objectiu del pla d’auditoria i inspecció d’autorització i registre sanitari és garantir que les prestacions sanitàries que oferixen els centres i servicis sanitaris als ciutadans siguen concordes amb l’oferta assistencial autoritzada i registrada per la Conselleria de Sanitat, vetlant perquè les instal·lacions, l’equipament, els processos i el personal sanitari qualificat siga l’establit en la normativa aplicable i adequat per a cada una de les prestacions assistencials.

Àrea 1. Autorització sanitària

Objectiu general

Garantir l’eficiència, qualitat i seguretat de l’assistència sanitària que es presta als ciutadans, en tots els centres i servicis sanitaris, tant públics com privats, i en els vehicles de transport sanitari, assegurant el compliment de la normativa vigent referent a l’estructura, el personal i els mitjans, així com les normes mínimes per al seu correcte funcionament.

Programes d’auditoria i inspecció sanitària

Per al compliment d’estos objectius, es determinen els següents programes d’actuació preferencials:

Programa 1.1. Inspecció de centres, servicis i establiments sanitaris

Es farà la comprovació del fet que els centres, servicis i establiments sanitaris reunixen els requisits previstos en la legislació vigent, prèviament a la concessió i/o renovació dels seus diferents tipus d’autorització.

Programa 1.2. Inspecció de centres i servicis sanitaris sense la preceptiva autorització sanitària

S’inspeccionaran aquells centres i servicis sanitaris, bé d’ofici o a instàncies de part amb vista a detectar i evitar el funcionament d’activitats sanitàries sense la preceptiva autorització administrativa.

Programa 1.3. Inspecció de vehicles per a transport sanitari terrestre

Es farà la verificació del fet que els vehicles de transport sanitari reunixen els requisits tecnicosanitaris previstos en la legislació vigent, prèviament a l’emissió o renovació de la seua certificació tecnicosanitària.

Programa 1.4. Inspecció de centres amb major índex de risc per a la salut de la població

Es farà la verificació del compliment dels requisits previstos en centres i servicis sanitaris que per la seua tipologia o oferta assistencial presenten major índex de risc per a la salut de la població en la legislació vigent

Programa 1.5. Inspecció del compliment dels requisits d’autorització sanitària

Es farà la inspecció del compliment dels requisits tecnicosanitaris en centres que sol·liciten l’actualització en el Registre autonòmic de centres, servicis i establiments sanitaris per declaració responsable, per a comprovar que els centres sanitaris mantenen els requisits tècnics sanitaris que van motivar-ne l’autorització mitjançant el procediment d’actualització dels centres, servicis i establiments sanitaris.

Programa 1.6. Inspecció i control de l’intrusisme amb la col·laboració dels diferents col·legis professionals

Es comprovarà la veracitat de les plantilles de professionals durant en el procediment de l’autorització sanitària dels centres i servicis sanitaris.

Àrea 2. Registre sanitari

Objectiu general

Garantir l’adequació i actualització del Registre de centres, servicis i establiments sanitaris posat a la disposició de les institucions i dels ciutadans com a element de qualitat i seguretat de l’assistència sanitària que es presta en estos, tant públics com privats.

Programes d’auditoria i inspecció sanitària

Per al compliment d’estos objectius, es determinen els següents programes d’actuació preferencials:

Programa 2.1. Registre sanitari de desfibril·ladors automàtics i semiautomàtics

Es procedirà a inscriure en el Registre sanitari de desfibril·ladors automàtics i semiautomàtics externs fora de l’àmbit sanitari les dades establides en la normativa vigent, així com l’alta i la baixa de la seua instal·lació. Es mantindrà actualitzat este registre, publicat en la pàgina web de la Conselleria de Sanitat.

Programa 2.2. Registre sanitari de centres sanitaris amb oferta assistencial medicina estètica

Es verificarà el compliment dels requisits previstos en la legislació vigent en les clíniques d’estètica o en els centres que tinguen la unitat assistencial U.46. Cirurgia plàstica reparadora i/o U.47. Cirurgia estètica i/o U. 48. Medicina estètica.

Programa 2.3. Registre sanitari de centres sanitaris amb autorització de l’oferta assistencial podològica

Es comprovarà el compliment dels requisits previstos en la legislació vigent en les clíniques de podologia o en els centres que tinguen la unitat assistencial U.4\_ podologia.

Programa 2.4. Registre sanitari de centres sanitaris clíniques dentals

Es comprovarà el compliment dels requisits previstos en la legislació vigent en les clíniques dentals o en els centres que tinguen la unitat assistencial U.44. Odontologia-estomatologia i O.45. Cirurgia maxil·lofacial.

Programa 2.5. Verificació dels requisits establits en centres, unitats o servicis que utilitzen substàncies d’origen humà

Es comprovaran els requisits establits per la normativa de la Unió Europea en centres, unitats o servicis que utilitzen substàncies d’origen humà dels centres d’obtenció i implant de cèl·lules i teixits: teixit ossi liofilitzat i progenitors de teixits hematopoètics, implant de còrnies i teixit ocular, centres de reproducció humana assistida.

*Quart. Pla d’auditoria i inspecció sanitària en matèria de personal del sistema valencià de salut*

El Pla d’auditoria i inspecció en matèria de personal del sistema valencià de salut s’estructura en quatre àrees i sis programes d’auditoria i inspecció.

L’objectiu del pla d’auditoria i inspecció en matèria de personal del sistema valencià de salut és garantir la qualitat en la gestió del personal en este sistema sanitari, verificar el compliment de les normatives i directrius en matèria de responsabilitat disciplinària, retribucions, gestió i prevenció de riscos laborals i fomentar la millora contínua mitjançant l’ús de metodologies modernes i ferramentes digitals per a la supervisió i avaluació, a través de les àrees funcionals de personal de les agrupacions sanitàries interdepartamentals.

Àrea 1. Responsabilitat disciplinària

Objectiu general

Garantir mitjançant auditories que els procediments disciplinaris i sancionadors s’apliquen de manera adequada, protegint tant els drets del personal com el correcte funcionament del sistema, en col·laboració amb la inspecció de servicis sanitaris.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 1.1. Procediments de responsabilitat disciplinària del personal estatutari

Es faran les actuacions que siguen procedents per a garantir la uniformitat de criteris en els procediments de responsabilitat disciplinària, en les agrupacions sanitàries interdepartamentals i en les àrees funcionals de personal d’estes.

Programa 1.2. Procediments de responsabilitat sancionadora

Es faran les actuacions que siguen procedents per a garantir la uniformitat de criteris en els procediments de responsabilitat sancionadora, en les agrupacions sanitàries interdepartamentals i en les àrees funcionals de personal d’estes.

Àrea 2. Funcions de llocs

Objectiu general

Garantir mitjançant auditories que les funcions assignades als llocs del personal del sistema valencià de salut i de les agrupacions sanitàries interdepartamentals es relacionen adequadament amb els conceptes retributius, en col·laboració amb la inspecció de servicis sanitaris.

Programes d’auditoria i inspecció sanitària

Per al compliment d’estos objectius, es determina el següent programa d’actuació:

Programa 2.1. Auditoria de funcions i conceptes retributius

Es faran les actuacions d’auditoria tendents a supervisar l’assignació adequada de funcions que corresponguen als llocs del personal del sistema valencià de salut i l’adequació o congruència de les retribucions vinculades a tals llocs en relació amb estes funcions.

Àrea 3. Gestió de personal

Objectiu general

Garantir mitjançant auditories l’homogeneïtat en el seguiment d’instruccions de la direcció general de personal relatives a la gestió del personal per les direccions econòmiques dels departaments de salut del sistema valencià de salut i en les agrupacions sanitàries interdepartamentals, en col·laboració amb la inspecció de servicis sanitaris.

Programes d’auditoria i inspecció sanitària

Per al compliment d’estos objectius, es determina el següent programa d’actuació:

Programa 3.1. Auditoria de directrius en matèria de gestió de personal

Es faran les actuacions d’auditoria per a verificar l’homogeneïtat de l’aplicació de les instruccions de la direcció general de personal, i en les àrees funcionals de personal d’estes.

Àrea 4. Prevenció de riscos laborals

Objectiu general

Garantir mitjançant auditories l’adequació dels òrgans de gestió departamental i de les agrupacions sanitàries interdepartamentals, així com les unitats departamentals de prevenció de riscos laborals als protocols, els procediments i les instruccions que en esta matèria siguen elaborades per la direcció general competent en matèria de personal, en col·laboració amb la inspecció de servicis sanitaris.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 4.1. Auditoria de procediment d’adaptació/canvi de lloc de treball

Es faran les accions de verificació de les actuacions departamentals i de les agrupacions sanitàries interdepartamentals en els procediments d’adaptació i canvi de lloc de treball per motius de salut i de protecció de la maternitat.

Programa 4.2. Auditoria de procediments d’avaluació de riscos i planificació preventiva

Es faran les accions de verificació de les actuacions departamentals i de les agrupacions sanitàries interdepartamentals en els procediments d’avaluació de riscos i planificació preventiva.

*Quint. Pla d’auditoria i inspecció sanitària en matèria d’infraestructures del sistema valencià de salut*

El Pla d’auditoria i inspecció en matèria d’infraestructures del sistema valencià de salut s’estructura en una àrea i quatre programes d’auditoria i inspecció.

L’objectiu del pla d’auditoria i inspecció en matèria d’infraestructures del sistema valencià de salut és garantir l’oportú manteniment de totes les infraestructures del sistema valencià de salut, a través de les àrees funcionals d’eficiència del gasto de les agrupacions sanitàries interdepartamentals.

Àrea 1. Auditoria i inspecció del manteniment de les instal·lacions

Objectiu general

Garantir un oportú manteniment mitjançant revisions preventives i l’actualització de les infraestructures del sistema valencià de salut subjectes a manteniment tecnicolegal, en col·laboració amb la inspecció de servicis sanitaris, detectant informes desfavorables, si és el cas, amb la finalitat de dotar d’un suport inspector els servicis d’enginyeria del sistema valencià de salut per a exigir l’efectiu compliment dels contractes de les empreses de manteniment.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 1.1. Auditoria i inspecció d’instal·lacions contra incendis

Es faran les actuacions d’inspecció documental del manteniment de les instal·lacions contra incendis en el sistema valencià de salut

Programa 1.2. Auditoria i inspecció d’instal·lacions de risc de legionel·la

Es faran les actuacions d’inspecció documental del manteniment de les instal·lacions de risc de legionel·la en el sistema valencià de salut.

Programa 1.3. Auditoria i inspecció d’instal·lacions de pública concurrència

Es faran les actuacions d’inspecció documental del manteniment de les instal·lacions de pública concurrència en el sistema valencià de salut.

Programa 1.4. Auditoria i inspecció d’instal·lacions a pressió

Es faran les actuacions d’inspecció documental del manteniment de les instal·lacions a pressió en el sistema valencià de salut.

*Sext. Pla d’auditoria i inspecció sanitària en ordenació farmacèutica, control i vigilància de productes farmacèutics*

El Pla d’auditoria i inspecció d’ordenació farmacèutica, control i vigilància de productes farmacèutics s’estructura en tres àrees i vint-i-dos programes d’auditoria i inspecció.

L’objectiu del Pla d’auditoria i inspecció d’ordenació farmacèutica, control i vigilància de productes farmacèutics és garantir l’ordenació d’establiments i servicis d’atenció farmacèutica, l’ordenació d’establiments de productes sanitaris i les inspeccions en matèria d’execució de la normativa bàsica estatal i europea en matèria de productes farmacèutics, a través de les àrees funcionals de productes farmacèutics de les agrupacions sanitàries interdepartamentals.

Àrea 1. Ordenació d’establiments i servicis d’atenció farmacèutica

Objectiu general

Garantir les condicions de funcionament d’estos establiments i servicis i la seua eficiència, qualitat i seguretat segons les exigències establides sobre la base del que s’establix en la normativa d’ordenació farmacèutica, de medicaments d’ús humà i veterinari, formulació magistral i preparats oficinals.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 1.1. Inspecció i control d’oficines de farmàcia

Es farà la inspecció d’oficines de farmàcia

Programa 1.2. Inspecció i control de servicis de farmàcia d’hospital

Es farà la inspecció de servicis de farmàcia hospitalària

Programa 1.3. Inspecció i control de depòsits de medicaments

Es farà la inspecció de depòsits de medicaments, inclosa la toxina botulínica.

Programa 1.4. Inspecció i control de magatzems de distribució de medicaments d’ús humà

Es farà la inspecció de depòsits de magatzems de distribució de medicaments d’ús humà.

Programa 1.5. Inspecció i control de farmacioles farmacèutiques

Es farà la inspecció de depòsits de farmacioles farmacèutiques.

Programa 1.6. Inspecció i control de comercials detallistes veterinaris

Es farà la inspecció de comercials detallistes veterinaris.

Programa 1.7. Inspecció i control d’agrupacions ramaderes

Es farà la inspecció d’agrupacions ramaderes.

Programa 1.8. Inspecció i control de servicis de farmàcia d’àrea de salut

Es farà la inspecció de servicis de farmàcia d’àrea de salut.

Programa 1.9. Inspecció i control de servicis de farmàcia i depòsits de medicaments de centres sociosanitaris

Es farà la inspecció de servicis de farmàcia i depòsits de medicaments de centres sociosanitaris.

Programa 1.10. Inspecció i control de servicis de farmàcia i depòsits de medicaments de centres penitenciaris

Es farà la inspecció de servicis de farmàcia i depòsits de medicaments de centres penitenciaris.

Àrea 2. Ordenació d’establiments de productes sanitaris

Objectiu general

Garantir les condicions de funcionament dels establiments d’òptica, ortopèdia, audiopròtesi, de protètica dental i de distribució de productes sanitaris, i la seua eficiència, qualitat i seguretat segons les exigències establides en la normativa estatal i autonòmica aplicable.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 2.1. Inspecció i control del funcionament d’establiments sanitaris d’òptica

Es farà la inspecció del funcionament d’establiments sanitaris d’òptica

Programa 2.2. Inspecció i control del funcionament d’establiments sanitaris d’ortopèdia

Es farà la inspecció del funcionament d’establiments sanitaris d’ortopèdia

Programa 2.3. Inspecció i control del funcionament d’establiments sanitaris d’audiopròtesi

Es farà la inspecció del funcionament d’establiments sanitaris d’audiopròtesi

Programa 2.4. Inspecció i control del funcionament d’establiments sanitaris de laboratoris de pròtesi dental

Es farà la inspecció del funcionament d’establiments sanitaris de laboratoris de pròtesi dental

Programa 2.5. Inspecció i control del funcionament d’establiments sanitaris d’emmagatzematge i distribució de productes sanitaris

Es farà la inspecció del funcionament d’establiments sanitaris d’emmagatzematge i distribució de productes sanitaris.

Àrea 3. Inspeccions en matèria d’execució normativa bàsica estatal i europea en matèria de productes farmacèutics

Objectiu general

Garantir la qualitat dels distribuïdors i fabricants de medicaments i de cosmètics, mitjançant la certificació europea de compliment de bones pràctiques de distribució i fabricació de medicaments d’ús humà i/o veterinari, de normes de correcta fabricació de cosmètics i de lliure exportació d’estos, així com de l’elaboració de fórmules magistrals i preparats oficinals, plasma ric en plaquetes i programes nacionals de control de mercat de medicaments.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 3.1. Certificacions de reconeixement europeu: indústria farmacèutica i cosmètica

Es farà la inspecció de les certificacions de reconeixement europeu de la indústria farmacèutica i cosmètica

Programa 3.2. Certificacions de reconeixement europeu: magatzems de distribució farmacèutica

Es farà la inspecció de les certificacions de reconeixement europeu dels magatzems de distribució farmacèutica

Programa 3.3. Programa europeu de control de la distribució, prescripció i dispensació de medicaments veterinaris

Es farà la inspecció del control de la distribució, prescripció i dispensació de medicaments veterinaris

Programa 3.4. Certificacions de reconeixement estatal en compliment de la guia de farmacotècnia de servicis de farmàcia d’hospital

Es farà la inspecció de les certificacions de reconeixement estatal en compliment de la guia de farmacotècnia de servicis de farmàcia d’hospital

Programa 3.5. Inspecció d’elaboracions per tercers de fórmules magistrals

Es farà la inspecció de les elaboracions per tercers de fórmules magistrals

Programa 3.6. Inspecció d’elaboracions de plasma ric en plaquetes, sistema obert

Es farà la inspecció de les elaboracions de plasma ric en plaquetes, sistema obert

Programa 3.7. Programa estatal de control de medicaments en el mercat

Es farà la inspecció del programa estatal de control de medicaments en el mercat.

*Sèptim. Pla d’auditoria i inspecció sanitària de salut mental i addiccions*

El Pla d’auditoria i inspecció de salut mental i addiccions s’estructura en dos àrees i sis programes d’auditoria i inspecció.

L’objectiu del Pla d’auditoria i inspecció en matèria de salut mental i addiccions és garantir l’assistència i la prevenció que es fa en l’àmbit de la salut mental i de les addiccions.

Àrea 1. Centres de Salut Mental

Objectiu general

Garantir la qualitat i seguretat de l’assistència sanitària que es presta als ciutadans en els centres sanitaris en relació a la salut mental.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 1.1. Inspecció de centres de salut mental sense la preceptiva autorització sanitària

S’inspeccionaran aquells centres de salut mental, bé d’ofici o a instàncies de part, amb vista a detectar i evitar el funcionament d’activitats sanitàries sense la preceptiva autorització administrativa.

Programa 1.2. Inspecció de centres de salut mental que presten servicis assistencials a la Conselleria de Sanitat

S’inspeccionarà l’activitat assistencial i el funcionament dels centres i servicis de salut mental que presten servicis de tipus assistencial a la Conselleria de Sanitat

Programa 1.3. Inspecció de centres i servicis de salut mental amb autorització sanitària.

S’inspeccionaran mitjançant mostreig aleatori, centres i servicis de salut mental, autoritzats per la Conselleria de Sanitat, per a verificar que continuen mantenint els requisits tecnicosanitaris que els van ser exigits per a la seua obertura i funcionament.

Àrea 2. Centres d’atenció i prevenció d’addiccions

Objectiu general

Garantir la qualitat i seguretat de l’assistència sanitària que es presta als ciutadans en els centres sanitaris en relació a drogodependències i altres addiccions.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 2.1. Inspecció dels centres i servicis d’atenció i prevenció de les addiccions concertats amb la Conselleria de Sanitat

S’inspeccionarà l’activitat assistencial i el funcionament dels centres i servicis d’atenció i prevenció de les addiccions concertats amb la Conselleria de Sanitat

Programa 2.2. Inspecció de centres i servicis d’atenció i prevenció de les addiccions amb autorització sanitària

S’inspeccionaran mitjançant mostreig aleatori, centres i servicis d’atenció i prevenció de les addiccions, autoritzats per la Conselleria de Sanitat, per a verificar que continuen mantenint els requisits tecnicosanitaris que els van ser exigits per a la seua obertura i funcionament.

Programa 2.3. Inspecció de centres i servicis d’atenció i prevenció de les addiccions sanitàries sense la preceptiva autorització sanitària

S’inspeccionaran aquells centres i servicis d’atenció i prevenció de les addiccions, bé d’ofici o a instàncies de part, amb vista a detectar i evitar el funcionament d’activitats sanitàries sense la preceptiva autorització administrativa.

*Octau. Pla d’auditoria i inspecció sanitària de salut pública*

El Pla d’auditoria i inspecció de salut pública s’estructura en quatre àrees i quinze programes d’auditoria i inspecció.

L’objectiu del Pla d’auditoria i inspecció en matèria de salut pública és garantir l’assistència i la prevenció que es fa en l’entorn laboral dels ciutadans, la seguretat alimentària, la salut ambiental i les vacunes.

Àrea 1. Entorn laboral

Objectiu general

Garantir l’eficiència, qualitat i seguretat de l’assistència sanitària que es presta als ciutadans en relació a la salut laboral dels treballadors.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 1.1. Inspecció de centres i servicis sanitaris dels servicis de prevenció de riscos laborals

S’inspeccionaran aquells centres sanitaris sotmesos a autorització sanitària de funcionament de centres i servicis sanitaris, d’acord amb la normativa vigent, per a comprovar l’adequació dels centres i dels servicis preventius que presten a les empreses (empresaris i treballadors) als requisits tecnicosanitaris normativament exigibles per a la seua obertura i funcionament.

Programa 1.2. Inspecció d’unitats mòbils dels servicis de prevenció de riscos laborals

S’inspeccionaran les unitats mòbils que facen les activitats sanitàries preventives, especialment els reconeixements mèdics per a la vigilància de la salut.

Programa 1.3. Inspecció de centres sanitaris de mútues i empreses col·laboradores de la Seguretat Social

Es farà la inspecció dels centres assistencials de les mútues i empreses col·laboradores de la Seguretat Social en relació amb les seues activitats sanitàries per a les contingències professionals.

Programa 1.4. Inspecció d’establiments i servicis biocides

S’inspeccionaran aquelles empreses inscrites en el Registre oficial d’establiments i servicis biocides de la Comunitat Valenciana o que treballen en esta, d’acord amb la normativa vigent, per a comprovar l’adequació dels establiments i servicis als requisits tecnicosanitaris normativament exigibles, en els quals es fabriquen, formulen, emmagatzemen o comercialitzen biocides, així com els servicis aplicable professional d’estos productes.

Programa 1.5. Inspecció de la Xarxa Nacional d’Inspecció i Control de Productes Químics (SIRIPQ)

Es faran les actuacions inspectores que demande la Xarxa Nacional, amb les corresponents actuacions de vigilància i control dels productes químics introduïts en la Xarxa, per a la prevenció i el control dels riscos per a la salut humana associats a l’exposició a estos. El control sanitari d’estos productes es dirigix a previndre i limitar els efectes perjudicials per a la salut humana derivats de l’exposició a curt i llarg termini a les substàncies i mescles químiques perilloses.

Programa 1.6. Inspecció del Sistema d’Informació i Comunicació per a la Vigilància de Mercat (ICSMS)

Es faran les actuacions inspectores del Sistema de la UE relatives als productes químics, amb les corresponents actuacions de vigilància i control. La lliure circulació de productes dins de la UE fa necessari que complisquen la legislació d’harmonització, amb requisits que protegixen interessos públics com la salut. El Sistema d’Informació i Comunicació per a la Vigilància de Mercat (ICSMS) és una plataforma de comunicació global per a la vigilància del mercat de productes no alimentaris i un mecanisme d’intercanvi fiable d’informació entre autoritats. Les competències d’inspecció i sanció recauen sobre les comunitats autònomes. Salut Pública inspecciona i actua per a la prevenció i el control dels riscos per a la salut humana quan es tracta de productes químics.

Programa 1.7. Inspeccions sistemàtiques de salut pública en matèria de seguretat química

S’inspeccionaran els productes químics més perillosos, les activitats de vigilància i control del compliment de les normatives sanitàries, especialment quant a la informació per a la prevenció subministrada en les etiquetes i en les fitxes de dades de seguretat dels productes.

Àrea 2. Seguretat alimentària

Objectiu general

Garantir la seguretat alimentària en la Comunitat Valenciana.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 2.1. Inspecció i auditoria d’establiments alimentaris

S’inspeccionaran aquells establiments sanitaris, d’acord amb la normativa vigent, per a comprovar l’adequació dels centres i servicis als requisits tecnicosanitaris normativament exigibles. Es duran a terme auditories per a comprovar que els operadors d’empreses alimentàries dissenyen, apliquen i mantenen un sistema documentat d’autocontrol de gestió de seguretat alimentària basat en els principis de l’anàlisi de perills i punts de control crítics (APPCC), per a garantir la innocuïtat dels aliments que produïxen, transformen i distribuïxen amb posterioritat a la producció primària.

Programa 2.2. Inspecció d’escorxadors en matèria de seguretat alimentària

S’inspeccionaran aquells escorxadors, d’acord amb la normativa vigent, per a comprovar l’adequació dels centres i servicis als requisits tecnicosanitaris normativament exigibles.

Programa 2.3. Auditories internes en matèria de seguretat alimentària

Es duran a terme auditories del control oficial a fi de garantir la qualitat dels controls oficials efectuats per a assegurar l’aplicació correcta i eficaç de la legislació de seguretat alimentària

Àrea 3. Sanitat ambiental

Objectiu general

Garantir la sanitat ambiental en la Comunitat Valenciana.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 3.1. Inspecció de proveïments d’aigua de consum

S’inspeccionaran aquelles instal·lacions de proveïments d’aigua de consum, d’acord amb la normativa vigent, per a comprovar l’adequació als requisits tecnicosanitaris normativament exigibles. Es revisarà el Protocol d’autocontrol (PA) i /o s’auditarà el Pla sanitari d’aigua (PSA) de les zones de proveïment.

Programa 3.2. Inspecció d’instal·lacions amb el risc de proliferació de legionel·la

S’inspeccionaran aquelles instal·lacions amb el risc de proliferació de legionel·la, d’acord amb la normativa vigent, per a comprovar l’adequació als requisits tecnicosanitaris normativament exigibles. Es revisarà el Pla de prevenció i control de legionel·la PPCL o s’auditarà el Pla sanitari de legionel·la PSL d’estes instal·lacions.

Programa 3.3. Inspecció de piscines d’ús públic

S’inspeccionaran les piscines d’ús públic, d’acord amb la normativa vigent, per a comprovar l’adequació als requisits tecnicosanitaris normativament exigibles. Es revisarà el Protocol d’autocontrol de piscines.

Àrea 4. Centres d’emmagatzematge de vacunes

Objectiu general

Garantir que els processos d’emmagatzematge i conservació de vacunes complisquen amb els estàndards d’eficiència, qualitat i seguretat establits, garantint la integritat de la cadena de fred i l’eficàcia i eficiència dels programes d’immunització.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 4.1. Inspecció de centres en els quals s’emmagatzemen vacunes

Este programa es durà a terme a través dels centres de salut pública de la conselleria amb competències en matèria de sanitat. S’enfocarà a inspeccionar les instal·lacions relacionades amb la cadena de fred, verificant-ne la conformitat amb la normativa vigent i assegurant el compliment dels requisits tecnicosanitaris exigibles.

Programa 4.2. Inspecció dels centres autoritzats per a la vacunació i del transport de vacunes

Es durà a terme una inspecció dels centres autoritzats per a la vacunació amb l’objectiu de garantir el compliment dels requisits establits en matèria d’infraestructura, emmagatzematge adequat de vacunes, equipament necessari, personal capacitat i registre de les dosis administrades. Estes inspeccions podran fer-se de manera programada o aleatòria, i s’haurà d’assegurar que les condicions de vacunació són òptimes i segures per a la població. A més, s’avaluarà el manteniment de la cadena de fred i la correcta eliminació de residus biològics segons la normativa vigent. Així mateix, es farà un control rigorós sobre el transport de les vacunes, verificant que es complisquen estrictament els protocols establits per a evitar errors en la cadena de fred.

*Nové. Pla d’auditoria i inspecció sanitària en matèria d’informació sanitària*

El Pla d’auditoria i inspecció en matèria d’informació sanitària s’estructura en una àrea i tres programes d’auditoria i inspecció.

L’objectiu del Pla d’auditoria i inspecció en matèria d’informació sanitària és garantir l’eficiència i el bon ús del programa específic de productivitat per a atendre necessitats conjunturals d’activitat assistencial i preventiva en el sistema valencià de salut.

Àrea 1. Acords de gestió i productivitat

Objectiu general

Garantir mitjançant auditories l’homogeneïtat en el seguiment d’instruccions de la direcció general d’informació sanitària, qualitat i avaluació en relació amb el programa específic de productivitat per a atendre necessitats conjunturals d’activitat assistencial i preventiva en el sistema valencià de salut.

Programes d’auditoria i inspecció sanitària

Per a complir estos objectius, es determinen els següents programes d’actuació preferencials:

Programa 1.1. Auditoria del programa específic de productivitat per a atendre necessitats conjunturals d’activitat assistencial i preventiva en el sistema valencià de salut

Es faran actuacions auditores per a avaluar l’eficiència d’este programa en relació amb els acords de gestió de la Conselleria de Sanitat i els indicadors sanitaris definits per a mesurar l’eficàcia i eficiència de l’activitat assistencial.

Programa 1.2. Inspecció del compliment del programa específic de productivitat

Es faran actuacions inspectores amb vista a verificar la realització efectiva d’activitat addicional en relació amb els mòduls i les sessions efectuats en el desenrotllament del programa específic de productivitat per a atendre necessitats conjunturals d’activitat assistencial i preventiva en el sistema valencià de salut.

Programa 1.3. Auditoria del desplegament dels acords de gestió en les unitats funcionals dels departaments de salut, per a garantir els compromisos establits per la Conselleria de Sanitat.

Es faran actuacions auditores per a avaluar que s’ha dut a terme de manera efectiva i eficient el desplegament dels acords de gestió en les unitats funcionals dels departaments.

*Dècim. Implementació del pla integral d’auditoria i inspecció sanitària*

El pla integral d’auditoria i inspecció sanitària s’implementarà considerant dos tipus d’actuacions: les ordinàries, que es fan en compliment del pla establit i que seguixen els procediments i cronogrames previstos en la planificació, i les extraordinàries, que responen a situacions imprevistes o de caràcter urgent i que s’efectuen seguint instruccions específiques dictades per a cada cas.

Les actuacions d’inspecció o auditoria establides normativament són de caràcter obligatori i han de fer-se sense excepció, d’acord amb els terminis establits en la mateixa norma.

Les actuacions inspectores o auditores vinculades a programes de millora de la qualitat assistencial i de gestió del sistema valencià de salut podran implementar-se de manera progressiva, utilitzant tècniques de mostreig per a optimitzar recursos i incrementar l’eficiència.

Esta estratègia d’implementació garantix un enfocament integral, que combina el compliment normatiu amb la flexibilitat necessària per a abordar situacions imprevistes i millorar contínuament la qualitat i la seguretat del sistema sanitari.

*Onzé. Avaluació del Pla integral d’auditoria i inspecció sanitària*

El seguiment i l’avaluació contínua del Pla integral d’auditoria i inspecció sanitària són elements crucials per a garantir-ne l’eficàcia i permetre ajustos oportuns.

S’implementarà un conjunt d’indicadors dissenyats específicament per a mesurar el grau de compliment de les activitats planificades. Estos indicadors abastaran aspectes, com ara, entre altres: nombre d’auditories i inspeccions fetes, processos, centres, servicis i establiments sanitaris, temps d’execució de les auditories i inspeccions.

L’avaluació del Pla integral d’auditoria i inspecció sanitària inclourà tant les activitats fetes en cada una de les àrees i programes com una valoració dels resultats aconseguits, tant amb caràcter anual com triennal.

De la mateixa manera, s’elaborarà una memòria anual d’activitats de les actuacions auditores i inspectores.

*Dotzé. Recursos del Pla integral d’auditoria i inspecció sanitària*

Recursos organitzatius. L’Oficina Autonòmica d’Auditoria i Inspecció Sanitària coordinarà el desenrotllament i l’avaluació del Pla integral i impulsarà els plans d’auditoria i inspecció desenrotllant protocols i sistemes d’informació per a millorar-ne l’eficiència.

Recursos personals. El personal de la Conselleria de Sanitat amb funcions en matèria d’auditoria i inspecció sanitària comptarà amb el suport del personal de la resta de departaments de la mateixa conselleria i del personal de les agrupacions sanitàries interdepartamentals (ASI) del sistema valencià de salut.

Recursos formatius. El Pla integral d’auditoria i inspecció sanitària precisa la formació contínua del personal amb funcions auditores i inspectores, per al qual s’establiran programes formatius a través de l’Escola Valenciana d’Estudis de la Salut adscrita a la Direcció General de Personal de la Conselleria de Sanitat.

Recursos materials. Per al desenrotllament de les accions auditores i inspectores, el personal assignat comptarà amb sistemes d’informació d’auditoria i inspecció per a gestionar la informació generada, així com equips i dispositius necessaris per a fer les determinacions que siguen procedents.

*Tretzé. Publicació del Pla integral d’auditoria i inspecció sanitària*

Publicar la present resolució en el *Diari Oficial de la Generalitat Valenciana*, amb advertiment que esgota la via administrativa, i contra esta es podrà interposar un recurs potestatiu de reposició davant del conseller de Sanitat, en el termini d’un mes, o impugnar-se directament davant de la Sala Contenciosa Administrativa del Tribunal Superior de Justícia de la Comunitat valenciana en el termini de dos mesos des de l’endemà de la publicació en el DOGV.

  

València, 22 de febrer de 2025

Marciano Gómez Gómez

Conseller